b'\n_START_ARTICLE_\nEiker\n_START_PARAGRAPH_\nEiker, ogs\xc3\xa5 Eikerbygda eller Eikerbygdene, er et landskap i Buskerud fylke i Norge og et f\xc3\xa6llesnavn p\xc3\xa5 kommunerne Nedre og \xc3\x98vre Eiker. En person fra Eiker kaldes eikv\xc3\xa6ring. Denne betegnelse bruges ogs\xc3\xa5 om dialekten her, som er typisk \xc3\xb8stlandsk med nogle specielle indslag._NEWLINE_De vestlige dele af Eikers bjerggrund blev dannet i pr\xc3\xa6kambrium (alts\xc3\xa5 fra 700 millioner \xc3\xa5r tilbage helt frem til 4,5 millioner \xc3\xa5r siden) Dermed er grundfjeldet blandt det \xc3\xa6ldste som findes i Norge, og best\xc3\xa5r hovedsageligt af gneis. I kambrium blev Eiker d\xc3\xa6kket af vand, som varede gennem de n\xc3\xa6ste perioder ordovicium og silur. S\xc3\xb8en var da ikke dybere end 100-130 meter. Der er fundet mange fossiler, specielt af trilobitter og snegle._NEWLINE_Landskabet best\xc3\xa5r til dels af den frodige Eikerdalen, som str\xc3\xa6kker sig fra Modum i nord til Drammen i \xc3\xb8st. Gennem dalen l\xc3\xb8ber Drammenselva. I omr\xc3\xa5derne p\xc3\xa5 hver side af den \xc3\xb8stlige del af dalen findes rige forekomster af orkideer. Mod syd l\xc3\xb8ber Eikernvassdraget, som domineres af de sammenh\xc3\xa6ngende s\xc3\xb8er Eikern og Fiskumvannet. P\xc3\xa5 begge sider af den dybe og lange Eikern stiger skovkl\xc3\xa6dte h\xc3\xb8jder op til omkring 700 moh. Fiskumvannet er, i mods\xc3\xa6tning til Eikern, lavvandet. Omr\xc3\xa5det omkring deltaet hvor floden D\xc3\xb8rja l\xc3\xb8ber ud i Fiskumvannet, er et beskyttet fuglereservat._NEWLINE_Der findes bevis for at mennesker har levet her siden 8000 f. Kr. Tidlig i vikingetiden var Eiker den vestlige del af kongeriget Vingulmark. Noget senere blev det en del af kongeriget Vestfold._NEWLINE_Oprindelsen til navnet Eiker er usikker. B\xc3\xa5de \xc3\x98vre og Nedre Eiker har egeblade i kommunev\xc3\xa5bnene, men navnet kan lige s\xc3\xa5 godt have ophav i gamle variationer af ordet \xc3\xa5ker, mark._NEWLINE_Eiker var tidligere en selvst\xc3\xa6ndig kommune i Buskerud fylke, oprettet som Eger formandskabsdistrikt i 1837._NEWLINE_I 1843 blev en ubeboet del af Eger overf\xc3\xb8rt til Skoger formandskabsdistrikt, som samtidig blev en del af Larvik og Jarlsberg amt (Vestfold)._NEWLINE_1. juli 1885 blev Eiker kommune delt i \xc3\x98vre Eiker og Nedre Eiker. Eiker havde ved delingen 11.531 indbyggere.'